Фисининым и фIыщIэ тхылъ
Урысейм Мэкъумэш щIэныгъэхэмкIэ и академием и президиумым Къэбэрдей-Балъкъэрым и Iэтащхьэ Къанокъуэ Арсен фIыщIэ къыхуищIащ «Кавказ Ищхъэрэ федеральнэ щIыналъэм агропромышленнэ комплексым зэпIэзэрыту зыщегъэужьыныр щIэныгъэр и лъабжьэу къызэгъэпэщын» урысейпсо щIэныгъэ-практикэ конференцыр егъэкIуэкIынымкIэ щIэгъэкъуэн зэрыхъуам папщIэ.
Урысей Федерацэм и щIыналъэ 20-м щIигъум, апхуэдэу нэгъуэщI къэралхэм я щIэныгъэ зэгухьэныгъэм я конференцым хэтахэм зэIущIэм щыжыпIамрэ республикэм и агропромышленнэ комплексым, щIэныгъэ IуэхущIапIэхэм уазэрыдэIэпыкъумрэ гушхуэныгъэ къахилъхьащ. Мэкъумэш хозяйствэм, ерыскъыхэкIхэм елэжь IэнатIэхэм Къэбэрдей-Балъкъэрым жыджэру зэрызыщаужьым, гъавэ щIэным, IэщхэкIхэр къэлэжьыным пыщIа инновацэ технологиехэм фызэрыхуэкIуэм, мэкъумэшхэкIыу къефхьэлIэм зэрыхэхъуэм, ардыдэмкIи фи щIыналъэмрэ урысей рынокымрэ ерыскъыпхъэхэмкIэ къызэрызэвгъэпэщым дыщыгъуазэщ.
Уэри, хьэщIэхуэфI Къэбэрдей-Балъкъэрым и цIыхухэми узыншагъэ быдэ, мамыр псэукIэ фиIэну, ди Хэкум и зыужьыныгъэм илъэс куэдкIэ ухуэлэжьэну ди гуапэщ», — щыжеIэ Урысейм и Мэкъумэш академием и президентым и къалэнхэр зыгъэзащIэ, академик Фисинин Владимир и тхыгъэм.
Фигу къэдгъэкIыжынщи, УФ-м и Мэкъумэш академиемрэ КъБР-м Мэкъумэш хозяйствэмкIэ и министерствэмрэ къызэрагъэпэща а Iуэхугъуэр бадзэуэгъуэм и 16 — 18-хэм Налшык къалэм щекIуэкIащ. Урысейпсо щIэныгъэ-практикэ конференцым и лэжьыгъэр зыублауэ щытар республикэм и Iэтащхьэ Къанокъуэ Арсенщ. ЗэIущIэм хэтахэр IуэхущIапIэхэм, Къэбэрдей-Балъкъэрым мэкъумэш хозяйствэмкIэ и щIэныгъэ-къэхутакIуэ институтым и щIэныгъэ-производственнэ къудамэхэм кIуащ, апхуэдэу секцэкIэ зэщхьэщыхауэ IэнатIэхэм зегъэужьынымкIэ щыIэ хэкIыпIэхэр унэтIыныгъитхукIэ зэпкърахащ.
КъБР-м и Iэтащхьэмрэ Правительствэмрэ
я пресс-IуэхущIапIэ.
